ai4bharat/Pralekha huggingface dataset:
பிரதமர் அலுவலகம்
ஆகஸ்ட் 27-28 தேதிகளில் பிரதமர் குஜராத்தில் பயணம் மேற்கொள்கிறார்
புஜ் பகுதியில் ஸ்மிருதி வன நினைவிடத்தை பிரதமர் தொடங்கிவைப்பார் – 2021 நிலநடுக்க பேரழிவுக்குப் பின் மக்கள் காட்டிய உறுதி உணர்வை பெருமைப்படுத்தும் முன்முயற்சிகளில் ஒன்றாக இது அமைந்துள்ளது
பிரதமர் திரு நரேந்திர மோடி ஆகஸ்ட் 27-28 தேதிகளில் குஜராத்தில் பயணம் மேற்கொள்கிறார். ஆகஸ்ட் 27 அன்று பிற்பகல் 5.30 மணிக்கு அகமதாபாதில் உள்ள சபர்மதி ஆற்றின் முகப்பில் நடைபெறும் காதி விழாவில் பிரதமர் உரையாற்றுவார். ஆகஸ்ட் 28 அன்று காலை பத்து மணி அளவில், புஜ் பகுதியில் ஸ்மிருதி வன நினைவிடத்தை பிரதமர் தொடங்கிவைப்பார். இதன் பின்னர் நண்பகல் 12 மணி அளவில் புஜ் பகுதியில் பல்வேறு வளர்ச்சித் திட்டங்களுக்கு அடிக்கல் நாட்டும் அவர், பல்வேறு வளர்ச்சித் திட்டங்களை தொடங்கி வைப்பார். பிற்பகல் 5 மணி அளவில் இந்தியாவில் சுசூகியின் 40 ஆண்டுகளை நினைவுகூரும் வகையில், காந்தி நகரில் நடைபெறும் விழாவில், பிரதமர் உரையாற்றுவார்.
காதி விழா
சுதந்திரத்தின் 75வது ஆண்டு திருவிழாவின் ஒரு பகுதியாக நடைபெறும் காதி விழா, விடுதலைப் போராட்ட காலத்தில் காதியின் முக்கியத்துவத்தை எடுத்துரைக்கும் விதமாக ஏற்பாடு செய்யப்பட்டுள்ளது. அகமதாபாதில் உள்ள சபர்மதி ஆற்றின் முகப்பில் நடைபெற உள்ள இந்த விழாவில், குஜராத்தின் பல்வேறு மாவட்டங்களைச் சேர்ந்த 7,500-க்கும் அதிகமான பெண் காதி கைவினை கலைஞர்கள், பங்கேற்று ராட்டையில் நூல் நூற்பார்கள். மேலும், 1920-க்குப் பின் பல்வேறு தலைமுறைகளில் பயன்படுத்தப்பட்ட 22 ராட்டைகளின் கண்காட்சியும், நடைபெறும். இந்த நிகழ்ச்சியின் போது, குஜராத் அரசின் கிராமோத்யோக் வாரியத்திற்கான புதிய அலுவலக கட்டடத்தை திறந்து வைக்கும் பிரதமர், சபர்மதியில் நடை மேம்பாலத்தையும் திறந்து வைப்பார்.
புஜ் பகுதியில் பிரதமர்
புஜ் மாவட்டத்தில் ஸ்மிருதி வன நினைவிடத்தை பிரதமர் தொடங்கிவைப்பார். புஜ் பகுதியில் மையம் கொண்ட 2021 நிலநடுக்கத்தின் போது சுமார் 13,000 பேரின் வாழ்க்கை பறிக்கப்பட்ட பின் மக்கள் உறுதி உணர்வை வெளிப்படுத்தியதை பெருமைப்படுத்தும் விதமாக 470 ஏக்கர் நிலப்பரப்பில் இந்த நினைவிடம் அமைக்கப்பட்டுள்ளது. நில நடுக்கத்தில் உயிரிழந்தோரின் பெயர்கள் இந்த நினைவிடத்தில் பொறிக்கப்பட்டிருக்கும். ஸ்மிருதி வன நிலநடுக்க அருங்காட்சியகம் 7 கருப்பொருட்கள் அடிப்டையில் 7 பிரிவுகளாக பிரிக்கப்பட்டுள்ளன.
புஜ் பகுதியில் ரூ.4,400 கோடி மதிப்புள்ள திட்டங்களுக்கு பிரதமர் அடிக்கல் நாட்டுவார். பல திட்டங்களை தொடங்கிவைப்பார். புஜ்-பீமாசார் சாலை உட்பட ரூ.1,500 கோடி மதிப்புள்ள பல்வேறு திட்டங்களுக்கு அவர் அடிக்கல் நாட்டுவார்.
காந்திநகரில் பிரதமர்
இந்தியாவில் சுசூகியின் 40 ஆண்டுகளை நினைவுகூரும் நிகழ்ச்சியில் பிரதமர் உரையாற்றுவார். காந்தி நகரில் உள்ள மகாத்மா மந்திரில் நடைபெறும் இந்த நிகழ்ச்சியின் போது ரூ.7,300 கோடி முதலீட்டில் ஹன்சால்பூரில் அமையவிருக்கும் மின்சார வாகன மின்கலம் தயாரிக்கும் தொழிற்சாலைக்கு பிரதமர் அடிக்கல் நாட்டுவார். இதே போல் ரூ.11,000 கோடி முதலீட்டுடன் ஹரியானாவின் ஹர்கோடாவில் பயணிகள் வாகன உற்பத்தி தொழிற்சாலைக்கும் பிரதமர் அடிக்கல் நாட்டுவார்.
புள்ளியியல் மற்றும் திட்ட அமலாக்கம் அமைச்சகம்
2018-ஆம் ஆண்டில் புள்ளியியல் மற்றும் திட்ட அமலாக்கத் துறையின் சாதனைகள் & முன்முயற்சிகள்
நாட்டின் மாறிவரும் சமூக – பொருளாதார சூழலில், புள்ளிவிவரத் தொகுப்பிற்கு தேவைப்படும் புள்ளியியல் நடைமுறைகளை மேம்படுத்த 2018-ஆம் ஆண்டில் மேற்கொள்ளப்பட்ட பெரிய அளவிலான முன்முயற்சிகள் வருமாறு:
- அடிப்படை ஆண்டை மாற்றியமைப்பதற்கான முன்முயற்சிகள் இந்த ஆண்டு மேற்கொள்ளப்பட்டது. 2011-12ஆம் ஆண்டை அடிப்படையாகக் கொண்ட பின்னோக்கு மதிப்பீடுகளை 28.11.2018 அன்று அமைச்சகம் வெளியிட்டது.
- சார்-தேசிய கணக்குகளுக்கான குழு ஒன்று ஐ.ஐ.எம் முன்னாள் பேராசிரியர் ரவீந்திரா ஹெச். தொலாக்கியா தலைமையில் அரசால் அமைக்கப்பட்டது. மொத்த உள்நாட்டு உற்பத்திக்கான அடிப்படை ஆண்டை மாற்றியமைப்பதற்காக மாநிலம் மற்றும் மாவட்ட அளவில் பொருளாதார புள்ளிவிவரங்களை தொகுப்பதற்கான தற்போதைய விதிமுறைகளை மாற்றியமைக்கவும், புதிய விதிமுறைகளை வகுக்கவும் இக்குழு அமைக்கப்பட்டது. இதுபோன்ற ஒரு குழு இதற்கு முன் 1972ஆம் ஆண்டு அமைக்கப்பட்டது.
- அதிகாரப்பூர்வ புள்ளிவிவர தர உறுதிக்கான பொதுவான வழிகாட்டு நெறிமுறைகளை 2018 ஏப்ரலில் அமைச்சகம் வெளியிட்டது. இதன்படி, ஐ.நா புள்ளிவிவர ஆணையத்தால் அங்கீகரிக்கப்பட்ட பாரம்பரிய தேசிய தர உத்தரவாத கட்டமைப்பின்படி, புள்ளிவிவரங்கள் தொடர்பான தரத்தை மேம்படுத்த அரசாங்க அமைப்புகள் தாமாக முன்வந்து செயல்படுத்த வேண்டும்.
- நுகர்வோர் விலைக் குறியீடு, தொழில் உற்பத்திக் குறியீடு, மொத்த விலைக் குறியீட்டு எண் போன்ற குறியீடுகளின் தரத்தை மேம்படுத்துவதில் அரசு அமைப்புகளுக்கு உதவும் நோக்கில், சமூகப் பொருளாதார குறியீட்டுக்கான பொதுவான விதிமுறைகளை 2018 ஏப்ரலில் அமைச்சகம் வெளியிட்டது.
- நீடித்த வளர்ச்சிக்கான இலக்குகளை கண்காணிப்பதற்காக தேசிய வெளிப்பாட்டு கட்டமைப்பு ஒன்றை புள்ளியியல் மற்றும் திட்ட அமலாக்க அமைச்சகம் உருவாக்கியுள்ளது. இதற்கான பணிகளை முறையாக ஆய்வு செய்து சீரமைப்பதுடன், தேசிய வெளிப்பாட்டு கட்டமைப்பை திருத்தியமைப்பதற்கான உயர்மட்டக் குழு ஒன்றை அமைக்கவும் 24.10.2018 அன்று நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது.
- கண்காணித்தல், நீடித்த வளர்ச்சிக்கான இலக்குகளின் விளைவு தொடர்பான திறன் வளர்ச்சிக்கு புதிய தொழில்நுட்பங்களை பயன்படுத்துவது உள்ளிட்ட நீடித்த வளர்ச்சிக்கான இலக்கு மற்றும் குறிக்கோள்களை கண்காணிப்பதில் ஒருங்கிணைந்து செயல்பட, மத்திய புள்ளியியல் மற்றும் திட்ட அமலாக்கத் துறைக்கும் ஐ.நா நிரந்தர ஒருங்கிணைப்பாளரிடையே புரிந்துணர்வு ஒப்பந்தம் கையெழுத்தாகியுள்ளது.
- அதிகாரப்பூர்வ புள்ளிவிவரங்களில் புதுமையை புகுத்துவது தொடர்பாக ஹுப்ளியில் நடைபெற்ற எழில்மிகு இந்தியா ஹேக்கத்தான் நிகழ்ச்சியில் புள்ளியியல் மற்றும் திட்ட அமலாக்கத் துறையும் கலந்து கொண்டது. இதில், சீர்திருத்தம் தொடர்பாக பொறியியல் மாணவர் குழுக்கள் உருவாக்கிய தீர்வு முறைகள் பரிசீலனைக்கு எடுத்துக் கொள்ளப்பட்டுள்ளது.
அறிவியல் மற்றும் தொழில்நுட்பத்துறை
இந்தியாவின் எதிர்காலப் பொருளாதாரத்திற்கு உயிரித் தொழில்நுட்பப் புத்தொழில் நிறுவனங்கள் முக்கியமானவை: மத்திய இணை அமைச்சர் டாக்டர் ஜிதேந்திர சிங்
இந்தியாவின் எதிர்காலப் பொருளாதாரத்திற்கு உயிரித் தொழில்நுட்பப் புத்தொழில் நிறுவனங்கள்  முக்கியமானவை என்று மத்திய அறிவியல் மற்றும் தொழில்நுட்பத் துறை இணையமைச்சர் டாக்டர் ஜிதேந்திர சிங் தெரிவித்துள்ளார்.
புதுதில்லியில் பயோடெக்னாலஜி துறையின் உயிரி உற்பத்தி முன்முயற்சிகளை மேம்படுத்துவதற்கான கலந்துரையாடல் கூட்டத்தை அமைச்சர் தொடங்கி வைத்தார்.
நிகழ்ச்சியில் பேசிய அவர், 8 முதல் 9 ஆண்டுகளுக்கு முன்பு சுமார் 50 உயிரித் தொழில்நுட்பப் புத்தொழில் நிறுவனங்கள் மட்டுமே நாட்டில் இருந்தன என்று கூறினார். இப்போது நாட்டில் இந்தப் பிரிவில் சுமார் 6,000 நிறுவனங்கள் உள்ளன என்று அவர் குறிப்பிட்டார். இது இன்னும் அதிகரிக்க வேண்டும் என்று டாக்டர் ஜிதேந்திர சிங் கூறினார்.
பிரதமர் திரு. நரேந்திர மோடி, உயிரி தொழில்நுட்பத் திறனை நாட்டில் மிகச் சிறப்பாக மேம்படுத்தி இருப்பதாகவும் திரு ஜிதேந்திர சிங் தெரிவித்தார். 2014 ஆம் ஆண்டில் இந்தியாவின் உயிரி தொழில்நுட்பப் பொருளாதாரம் சுமார் 8 பில்லியன் டாலராக இருந்தது எனவும் தற்போது பிரதமர் நரேந்திர மோடியின் தலைமையின் கீழ் இது 100 பில்லியன் டாலராக அதிகரித்துள்ளது என்றும் அவர் தெரிவித்தார். 2025-ம் ஆண்டுக்குள் 150 பில்லியன் டாலர் என்ற அளவுக்கு இதை உயர்த்த இலக்கு நிர்ணயிக்கப்பட்டு இருப்பதாக அவர் கூறினார்.
இந்தியாவில் ஏராளமான உயிரித் தொழில்நுட்ப வளங்கள் உள்ளன என்று அவர் குறிப்பிட்டார். நாட்டில் 7,500 கிலோ மீட்டர் நீளமுள்ள கடற்கரைப் பகுதி உள்ளதையும் அவர் சுட்டிக் காட்டினார். கடலுக்கு அடியில் பல்லுயிர் பெருக்கம் தொடர்பான சமுத்திரயான் திட்டம் தொடங்கப்பட்டுள்ளதையும் அவர் சுட்டிக் காட்டினார்.
பயோடெக்னாலஜி எனப்படும் உயிரித் தொழில் நுட்பத் துறை இளைஞர்களிடையே ஆர்வமுள்ள விருப்பத்துறையாக உருவெடுத்துள்ளது என்று டாக்டர் ஜிதேந்திர சிங் கூறினார்.
உலக உயிரி உற்பத்திப் பொருட்கள் தினத்தை குறிக்கும் வகையில், சமூக ஊடக பிரச்சார இயக்கத்தையும் இந்த நிகழ்ச்சியின் போது அமைச்சர் திரு ஜிதேந்திர சிங் தொடங்கி வைத்தார்.
பெருநிறுவனங்கள் விவகாரங்கள் அமைச்சகம்
இந்திய திவால் மற்றும் வாராக்கடன் வாரியம்  குறைதீர் மற்றும் புகார்கள் கையாள்வதற்கான ஒழுங்குமுறைகள் அறிவிக்கையை வெளியிட்டது
இந்திய திவால் மற்றும் வாராக்கடன் வாரியம்  அறிவித்துள்ள ஒழுங்குமுறைகள் அறிவிக்கையை  டிசம்பர் 7-ம் தேதியன்று இந்திய அரசிதழில் வெளியிட்டது. இந்த விதிமுறைகளின்படி, பங்குதாரர், கடனாளி, கடன் கொடுத்தவர், உரிமை கோருபவர், சேவை வழங்குநர், திவால் தீர்மான விண்ணப்பதாரர் அல்லது திவால் தீர்மானத்திற்கு விருப்பம் தெரிவிக்கும் நபர், கலைப்பவர், தானே முன்வந்து கலைப்பவர் அல்லது திவால் நடவடிக்கை நிறுவனம் போன்றவை, திவால் மற்றும் வாராக்கடன் சட்டம் 2016 மூலம், சேவையாளர், திவால் தொழில்முறை நிறுவனம், திவால் தொழில்முறையாளர்கள் மீது குறை தீர் அல்லது புகார் மனு தெரிவிக்க முடியும். ஐபிபிஐ மூலம் மேற்கொள்ளப்படும் புகார் அல்லது குறைதீர் மனு மீதான நடவடிக்கை வெளிப்படையாக இருப்பதுடன், முறைகேடாக சேவை வழங்குநரை தண்டிக்குமே தவிர, நேர்மையாக சேவை வழங்குநரை தொந்தரவு செய்யாது.
ஒரு பங்குதாரர், சேவை வழங்குநர் நடத்தை குறித்த விபரங்களைக் குறிப்பிட்டு, எந்த வகையில் பாதிப்பு ஏற்பட்டது என்று குறைகளைப் பதிவு செய்யமுடியும். பணம் சம்பந்தமான குறையா அல்லது சேவை வழங்குநரால் எப்படிப்பட்ட துன்பத்திற்கு ஆளானார், குறை தீர்ப்பதற்கு எப்படிப்பட்ட நடவடிக்கை எடுக்கப்பட்டது மற்றும் எப்படி குறை தீர்க்கப்பட்டிருக்கலாம் போன்ற அனைத்தும் கண்காணிக்கப்படுகிறது.
பாதிக்கப்பட்டவர் குறிப்பிட்ட படிவம் மூலம் இரண்டாயிரத்து ஐநூறு ரூபாய்  கட்டணம் செலுத்தி புகார் பதிவு செய்ய முடியும். ஐபிபிஐ விதித்திருக்கும் நெறிகளின் கீழ் எந்த வகையில் சேவை வழங்குநர் அல்லது அவருடைய இணை நபர்கள் விதிகளை மீறி செயல்பட்டனர் என்பதை தேதி, இடம் மற்றும் முழுமையான தகவல்களுடன் தெரிவிக்க வேண்டும. குற்றம் சுமத்துவதற்கு தகுந்த ஆதாரங்களும் குற்றச்சாட்டுகளுடன் இணைக்கப்பட வேண்டும். இந்த புகார் மனு உள்நோக்கம் கொண்டதல்ல அல்லது தவறாக அளிக்கப்படவில்லை என்பது உறுதி செய்யப்பட்டால், கட்டணம் திருப்பித் தரப்படும்.
புகார் பதிவு செய்வதற்குத் தகுந்தது என ஐபிபிஐ கருதும் பட்சத்தில், துணை ஒழுங்குமுறை  சட்டம் 3-ன் படி, ஆய்வுக்கு உத்தரவிடலாம். துணை ஒழுங்குமுறை  சட்டம் 7-ன் படி, காரணம் கேட்டு நோட்டீஸ் அனுப்ப முடியும். துணை ஒழுங்குமுறை  சட்டம் 11-ன் படி திவால் மற்றும் வாராக்கடன் வாரியம்  சட்டம், 2017-ன் படி கைப்பற்றும் உத்தரவு பிறப்பித்து, அதற்கான நடைமுறைகளை மேற்கொள்ள முடியும்.
இந்த நெறி நடைமுறைகள் டிசம்பர் 7, 2017 முதல் நடைமுறைக்கு வருகின்றன. இது குறித்த தகவல்களை www.mca.gov.in மற்றும் www.ibbi.gov.in ஆகிய இணையதளங்களில் அறிந்துகொள்ளலாம்
(Visitor Counter : 165
மத்திய அமைச்சரவை
வேளாண் மற்றும் உணவுத் தொழில் துறையில் இந்தியா மற்றும் உக்ரேன் இடையே ஒப்பந்தம்: மத்திய அமைச்சரவை ஒப்புதல்
வேளாண் மற்றும் உணவுத் தொழில் துறையில் இந்தியா மற்றும் உக்ரேன் இடையேயான ஒத்துழைப்புக்கான ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
இந்த ஒப்பந்தத்தின் மூலம் வேளாண் மற்றும் உணவுத் தொழில் துறையின் பல்வேறு பிரிவுகளில் ஒத்துழைப்பு வழங்கப்படும். இருநாடுகளின் பிரதிநிதிகளைக் கொண்ட கூட்டு செயல் குழு, ஒத்துழைப்பு தொடர்பான துறைகளை கண்டறிந்து அதற்கான திட்டங்களை வகுத்து, அமலாக்கப் பணிகளின் கண்காணிப்பு போன்ற பணிகளை மேற்கொள்ளும்.
இந்த ஒப்பந்தம் கையெழுத்திடப்பட்ட தேதியிலிருந்து ஐந்து ஆண்டுகளுக்கு செல்லுபடியாகும். மேலும், இந்த ஒப்பந்தம் தானாகவே அடுத்த ஐந்தாண்டுகளுக்கும் நீட்டிக்கப்படும் என்பது குறிப்பிடத்தக்கது.
பிரதமர் அலுவலகம்
11-வது விளையாட்டு மகாகும்பமேளாவை பிரதமர் தொடங்கி வைத்தார்
பிரதமர் திரு நரேந்திர மோடி அகமதாபாத்தில் 11-வது விளையாட்டு மகாகும்பமேளாவை தொடங்கிவைத்தார். இந்த நிகழ்ச்சியில், குஜராத் மாநில ஆளுநர் ஆச்சார்ய தேவவிரத், முதலமைச்சர் திரு பூபேந்திர பட்டேல் உள்ளிட்டோர் கலந்து கொண்டனர்.
இந்த நிகழ்ச்சியில் உரையாற்றிய பிரதமர், இது வெறும் விளையாட்டு மகாகும்பமேளா மட்டுமல்ல என்றும், குஜராத் இளைஞர் சக்தியின் மகாகும்பமேளா என்றும் தெரிவித்தார்.
பெருந்தொற்று காரணமாக மகாகும்பமேளா இரண்டு ஆண்டுகளாக நடைபெறவில்லை என்று குறிப்பிட்ட பிரதமர், இந்த பிரம்மாண்டமான நிகழ்ச்சி விளையாட்டு வீரர்களுக்கு புதிய நம்பிக்கையையும், ஆற்றலையும் நிறைத்துள்ளது என்று கூறினார். 12 ஆண்டுகளுக்கு முன்பு தாம் விதைத்த விதை இன்று பிரம்மாண்டமான ஆலமரமாக மாறியுள்ளதாக அவர் கூறினார்.
2010 –ம் ஆண்டு அப்போது குஜராத் முதலமைச்சராக இருந்த திரு நரேந்திர மோடி, இந்த விளையாட்டு மகாகும்பமேளாவை தொடங்கிவைத்தார். அப்போது 16 விளையாட்டுக்களில் 13 லட்சம் பேர் பங்கேற்றனர். இன்று 36 விளையாட்டுக்கள், 26 பாரா விளையாட்டுக்கள் இடம்பெற்றுள்ளன. இதில் கலந்து கொள்ள 45 லட்சத்துக்கும் அதிகமானோர் பதிவு செய்துள்ளனர்.
இளைஞர்கள் குறுகிய வழிகளைபின்பற்றுவதை தவிர்க்க வேண்டும் என வலியுறுத்திய பிரதமர், நீண்டகால திட்டமிடுதல், தொடர் அர்ப்பணிப்பு ஆகியவை வெற்றிக்கு வழிவகுக்கும் என்றும், எந்த வெற்றியும், தோல்வியும் அத்துடன் நின்று விடுவதில்லை என்றும் கூறினார். இதுவே வெற்றிக்கான தாரக மந்திரம் என்று அவர் தெரவித்தார்.
தொலைதொடர்பு மற்றும் தகவல் தொழில்நுட்ப அமைச்சகம்
தொலைத் தொடர்பு மற்றும் நெட்வொர்க் பொருட்களுக்கு உற்பத்தித் திறனுடன் இணைந்த ஊக்கத்தொகைத் திட்டத்தை மொத்தம் ரூ. 4,115 கோடி முதலீட்டுக்கு உறுதி அளித்துள்ள 42 பயனாளிகளுக்கு தொலை தகவல் தொடர்புத்துறை விரிவுபடுத்தியுள்ளது
பிரதமர் திரு நரேந்திர மோடியின் தற்சார்பு இந்தியா தொலைநோக்குப் பார்வைக்கு பேரூக்கம் அளிக்கும் வகையில் தொலைத் தொடர்பு மற்றும் நெட்வொர்க் பொருட்களுக்கு உற்பத்தித் திறனுடன் இணைந்த ஊக்கத்தொகைத் திட்டத்தின் கீழ் 28 குறு, சிறு மற்றும் நடுத்தர தொழில்கள் உட்பட 42 நிறுவனங்களுக்கு மானியம் வழங்க தகவல் தொடர்பு அமைச்சகம் ஒப்புதல் அளித்துள்ளது.
இவற்றில் வடிவமைப்பு சார்ந்த உற்பத்தி வகைமையின் கீழ் கூடுதலாக 1% ஊக்கத்தொகை கோரி 17 நிறுவனங்கள் விண்ணப்பித்துள்ளன. மேற்குறிப்பிட்ட 42 நிறுவனங்கள் ரூ.4,115 கோடி முதலீட்டுக்கு உறுதி அளித்துள்ளன. இவற்றின் மூலம் ஊக்கத்தொகை திட்டக்காலத்தில் ரூ.2.45 லட்சம் கோடி கூடுதல் விற்பனை வாய்ப்பு ஏற்படும் என்றும் 44,000-க்கும் அதிகமான வேலைவாய்ப்பு உருவாகக் கூடும் என்றும் எதிர்பார்க்கப்படுகிறது.
உள்நாட்டு மதிப்புத் தொடரை வலுப்படுத்துவதற்காக தொலைத் தகவல் தொடர்பு மற்றும் நெட்வொர்க் பொருட்களுக்கு உற்பத்தித் திறனுடன் இணைந்த ஊக்கத்தொகைத் திட்டம் 2022 -23-ஆம் நிதியாண்டுக்கான மத்திய பட்ஜெட்டில் அறிவிக்கப்பட்டது. இந்தியாவில் வடிவமைப்பு சார்ந்த உற்பத்திப் பொருட்களுக்கு தற்போதுள்ள ஊக்கத்தொகையைவிட 1% கூடுதல் ஊக்கத்தொகை வழங்கப்பட்டது. உற்பத்தித் திறனுடன் இணைந்த ஊக்கத்தொகைத் திட்டத்தில் 2022 ஏப்ரல் 1 முதல், 5 ஆண்டுகளுக்கு ஊக்கத்தொகை கிடைக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1872271
பிரதமர் அலுவலகம்
2022 ஆசிய விளையாட்டுப் போட்டியில் நீளம் தாண்டுதல் போட்டியில் ஸ்ரீசங்கர் முரளி வெள்ளிப் பதக்கம் வென்றதற்கு பிரதமர் திரு. நரேந்திர மோடி வாழ்த்து தெரிவித்தார்
ஹாங்சோவில் நடைபெற்ற 2022 ஆம் ஆண்டு ஆசிய விளையாட்டுப் போட்டியில் நீளம் தாண்டுதல் போட்டியில் வெள்ளிப் பதக்கம் வென்ற ஸ்ரீசங்கர் முரளிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது தொடர்பாக சமூக ஊடக எக்ஸ் பதிவில் பிரதமர் திரு.நரேந்திரமோடி கூறியிருப்பதாவது;
“நீளம் தாண்டுதல் வீரர் ஸ்ரீசங்கர் முரளியின் அற்புதமான வெற்றிக்காகவும், ஆசிய விளையாட்டுப் போட்டிகளில் வெள்ளிப் பதக்கத்தை வென்றதற்காகவும் வாழ்த்துகள். வரப்போகும் தலைமுறைகளுக்கு அவர் ஒரு சிறந்த முன்மாதிரியாக இருக்கிறார்,” என்று கூறியுள்ளார்,”
விவசாயத்துறை அமைச்சகம்
வேளாண் மற்றும் விவசாயிகள் நலத்துறை அமைச்சகத்தின் ஆண்டு கண்ணோட்டம்-2022
2022-23ம் ஆண்டு நிதியாண்டில் வேளாண் மற்றும் விவசாயிகள் நலத்துறை அமைச்சகத்திற்கான பட்ஜெட் ஒதுக்கீடு ரூபாய் 1,24,000 கோடியாக அதிகரிப்பு.
உணவு தானிய உற்பத்தி ஜனவரி 2022ல் 308.65 மில்லியன் டன்னாக இருந்த நிலையில், டிசம்பர் 2022ல் 315.72 மில்லியன் டன்னாக அதிகரித்துள்ளது.
தோட்டக்கலை பயிர்கள் உற்பத்தி 2020-21ம் ஆண்டில் 331.05 மில்லியன் டன்னாக இருந்த நிலையில், 2021-22ம் ஆண்டில் 342.33 மில்லியன் டன்னாக அதிகரித்தது. இது இந்திய தோட்டக்கலை பயிர்கள் உற்பத்தியில் அதிகபட்சமாகும்.
நெல்லுக்கான குறைந்த பட்ச ஆதாரவிலை ஜனவரி 2022-ல் குவிண்டாலுக்கு ரூபாய் 1940 ஆக நிர்ணயிக்கப்பட்ட நிலையில், டிசம்பர் 2022ல் ரூபாய் 2040 ஆக அதிகரிக்கப்பட்டது.
கோதுமைக்கான குறைந்தபட்ச ஆதாரவிலை ஜனவரி 2022-ல் குவிண்டாலுக்கு ரூபாய் 2015ஆக நிர்ணயிக்கப்பட்ட நிலையில், டிசம்பர் 2022-ல் ரூபாய் 2125 ஆக நிர்ணயிக்கப்பட்டது.
2020- 21ம் ஆண்டில் ரூபாய் 6830.18 கோடி குறைந்த பட்ச ஆதார விலையில் விவசாயிகளிடமிருந்து 12,11,619.39 மில்லியன் டன் அளவுக்கு பருப்பு வகைகளும், எண்ணெய் வித்துக்களும் கொள்முதல் செய்யப்பட்டன. இதன் மூலம் 7,06,552 விவசாயிகள் பயனடைந்தனர்.
2021-22ம் ஆண்டில் ரூபாய் 17,093.13 கோடி குறைந்த பட்ச ஆதார விலையில் 31,08,941.96 மில்லியன் டன் அளவுக்கு பருப்பு வகைகளும், எண்ணெய் வித்துக்களும் கொள்முதல் செய்யப்பட்டன. இதன் மூலம் 14,68,669 விவசாயிகள் பயனடைந்தனர். மேலும் 2021-22 கரீஃப்பருவத்தில் ரூ. 1380.17கோடி குறைந்த பட்ச ஆதார விலையில் 2,24,282.01 மில்லியன் டன் அளவுக்கு பருப்பு வகைகளும், எண்ணெய் வித்துக்களும் கொள்முதல் செய்யப்பட்டுள்ளன. இதன் மூலம், ஜனவரி 2022 வரை 1,37,788 விவசாயிகள் பயனடைந்தனர். 2022-23 கரீஃப் பருவத்தில் ரூபாய் 915.79 கோடி குறைந்த பட்ச ஆதார விலையில் 1,03,830.50 மில்லியன் டன் பருப்பு வகைகள், எண்ணெய் வித்துக்கள் மற்றும் கொப்பரை கொள்முதல் செய்யப்பட்டது. இதன் மூலம் டிசம்பர் 2022 வரை 61,339 விவசாயிகள் பயனடைந்தனர்.
பிரதமரின் விவசாயிகள் வருவாய் ஆதரவு திட்டம், கடந்த 2019ம் ஆண்டு தொடங்கப்பட்டு, 3 தவணைகளாக ஆண்டிற்கு ரூபாய் 6 ஆயிரம் விவசாயிகளுக்கு வழங்கப்படுகிறது.
ஜனவரி 2022ல் 11.74 கோடிக்கும் மேற்பட்ட விவசாயிகளுக்கு ரூபாய் 1.82 லட்சம் கோடி விடுவிக்கப்பட்டது.
டிசம்பர் 2022 வரை 11 கோடிக்கும் மேற்பட்ட தகுதியுடைய விவசாயிகளுக்கு ரூ. 2லட்சம் கோடி விடுவிக்கப்பட்டது.
பிரதமரின் பயிர்க்காப்பீட்டுத் திட்டம் கடந்த 2016ம் ஆண்டு தொடங்கப்பட்டது. இத்திட்டம் தொடங்கப்பட்டதிலிருந்து 29.39 கோடி விவசாயிகளின் விண்ணப்பங்கள் பதிவு செய்யப்பட்டது. ஜனவரி 2022வரை 9.01 கோடி விவசாயிகள் ரூ. 1,04,196 கோடி காப்பீட்டுத் தொகை பெற்றுள்ளனர்.
டிசம்பர் 2022 வரை இத்திட்டத்தில் பதிவு செய்த விவசாயிகளின் எண்ணிக்கை 38கோடியாக அதிகரித்தது. 12.24 கோடி விவசாயிகள் ரூ.1,28,522 கோடி காப்பீட்டுத் தொகை பெற்றுள்ளனர்.
வேளாண் துறைக்கான கடன் ஜனவரி 2022ல் ரூ. 16.5லட்சம் கோடி வழங்கப்பட்ட நிலையில் டிசம்பர் 2022ல் ரூ. 18.5லட்சம் கோடியாக அதிகரிக்கப்பட்டது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1886630
பிரதமர் அலுவலகம்
நிதி அமைச்சர் அறிவித்த நடவடிக்கைகள் குறித்த பிரதமரின் டிவிட்டர் பதிவுகள்
மருத்துவ உள்கட்டமைப்பில் தனியார் முதலீடுகளுக்கு ஊக்கம்
குழந்தைகளுக்கான சுகாதார வசதிகளை வலுப்படுத்துவதில் கவனம்
விவசாயிகள், சிறு தொழில்முனைவோர், சுயதொழில் புரிவோருக்காக பல்வேறு முன்னெடுப்புகள்
இந்த நடவடிக்கைகள் பொருளாதார செயல்பாடுகளுக்கு புத்தாக்கம் அளித்து, உற்பத்தி & ஏற்றுமதிகளை ஊக்குவித்து, வேலைவாய்ப்புகளை உருவாக்கும்: பிரதமர்
சீர்திருத்தங்களுக்கான நமது அரசின் தொடர் உறுதியை இந்த நடவடிக்கைகள் பிரதிபலிக்கின்றன: பிரதமர்
நிதி அமைச்சர் இன்று அறிவித்துள்ள நடவடிக்கைகள் பொருளாதார செயல்பாடுகளுக்கு புத்தாக்கம் அளித்து, உற்பத்தி & ஏற்றுமதிகளை ஊக்குவித்து, வேலைவாய்ப்புகளை உருவாக்கும் என்று பிரதமர் திரு நரேந்திர மோடி கூறினார். சுகாதாரம், குழந்தைகளுக்கான சுகாதார வசதிகள், விவசாயிகள், சிறு தொழில்முனைவோர் மற்றும் சுயதொழில் புரிவோருக்காக எடுக்கப்பட்டுள்ள நடவடிக்கைகளை அவர் சுட்டிக்காட்டினார்.
இது குறித்து தமது டிவிட்டர் பக்கத்தில் பிரதமர் வெளியிட்டுள்ள பதிவுகள் பின்வருமாறு:
“நிதி அமைச்சர் @nsitharaman இன்று வெளியிட்டுள்ள அறிவிப்புகள் குறிப்பாக சேவைகள் அதிகம் சென்றடையாத பகுதிகளில் பொது சுகாதார வசதிகளை மேம்படுத்தி, மருத்துவ உள்கட்டமைப்பில் தனியார் முதலீட்டை ஊக்குவித்து, முக்கிய மனிதவளங்களை அதிகரிக்கும். குழந்தைகளுக்கான சுகாதார வசதிகளை வலுப்படுத்துவதில் சிறப்பு கவனம் செலுத்தப்பட்டுள்ளது.
நமது விவசாயிகளுக்கு உதவ முக்கியத்துவம் அளிக்கப்பட்டுள்ளது. அவர்களது செலவுகளை குறைத்து, வருமானத்தை அதிகரித்து, அதிகளவிலான உறுதிக்கும், வேளாண் செயல்பாடுகளின் நிலைத்தன்மைக்கு ஆதரவளிக்க பல்வேறு நடவடிக்கைகள் அறிவிக்கப்பட்டுள்ளன.
சிறு தொழில்முனைவோர் மற்றும் சுயதொழில் புரிவோர் தங்களது வர்த்தக நடவடிக்கைகளை தக்கவைப்பதோடு மட்டுமில்லாமல் அவற்றை மேலும் விரிவாக்குவதற்கு தேவையான கூடுதல் ஆதரவு அறிவிக்கப்பட்டுள்ளது. சுற்றுலாவுடன் இணைந்துள்ளோருக்கு உதவ நிதி உதவி உள்ளிட்ட பல்வேறு நடவடிக்கைகள் எடுக்கப்பட்டுள்ளன.
இந்த நடவடிக்கைகள் பொருளாதார செயல்பாடுகளுக்கு புத்தாக்கம் அளித்து, உற்பத்தி & ஏற்றுமதிகளை ஊக்குவித்து, வேலைவாய்ப்புகளை உருவாக்கும். விளைபயனுடன் இணைந்த மின்சார விநியோக திட்டம், பொது-தனியார்-கூட்டு திட்டங்கள் மற்றும் சொத்தை பணமாக்குதலுக்கான ஒழுங்குப்படுத்தப்பட்ட செயல்முறைகள், சீர்திருத்தங்களுக்கான நமது அரசின் தொடர் உறுதியை பிரதிபலிக்கின்றன.”
தொகுப்பு குறித்த நிதி அமைச்சக செய்திக் குறிப்பை இந்த இணைப்பில் காணலாம்:
https://pib.gov.in/PressReleseDetail.aspx?PRID=1730963
விவசாயத்துறை அமைச்சகம்
விவசாயத்தில் அதிக லாபம் ஈட்டவும், கிராமங்களை செழிப்பாக மாற்றவும் மாணவர்களும், இளைஞர்களும் பங்களிக்க வேண்டும் – திரு தோமர்
ஜெய்ப்பூரில் உள்ள சவுத்ரி சரண் சிங் தேசிய வேளாண் சந்தைப்படுத்தல் நிறுவனம், வேளாண் துறையில் புத்தாக்க நடவடிக்கை மற்றும் செயல்பாட்டு மையத்தின் வேளாண் வணிக மேலாண்மையின் நான்காவது பட்டமளிப்பு விழாவை இன்று  மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர் தொடங்கி வைத்தார்.
சிறப்பு விருந்தினராக மத்திய வேளாண் துறை இணை அமைச்சர் திரு கைலாஷ் சவுத்ரி கலந்து கொண்டார்.
இந்நிகழ்ச்சியில், பிரதமர் திரு நரேந்திர மோடியின் தலைமையில், விவசாயத் துறையின் முன்னேற்றத்திற்காக பல்வேறு திட்டங்கள் மூலம் மத்திய அரசு தொடர்ந்து முயற்சிகளை மேற்கொண்டு வருவதாக திரு தோமர் தெரிவித்தார்.
நாட்டில் விவசாயத் துறைக்கு அதிக நன்மைகளை கொண்டு வரவும், கிராமங்களை மேலும் செழிப்புடன் மாற்றவும், விவசாயத்துடன் தொடர்புடைய மாணவர்கள் மற்றும் இளைஞர்களும் பங்களிக்க வேண்டும் என்றார்.
தேசிய வேளாண் சந்தைப்படுத்தல் நிறுவனத்தில் கூடுதலாக 60 இடங்களைச் சேர்ப்பதாகவும், விடுதியில் கட்டாயம் தங்குவதற்கான விதியை ரத்து செய்வதாகவும் அவர் அறிவித்தார்.
”விவசாயத் துறை முக்கியமானது. அதில் அனைவரின் ஆர்வம் அதிகரிக்க வேண்டும். இளைஞர்களும் அதை நோக்கி ஈர்க்கப்பட வேண்டும். இது நம் அனைவரின் பொறுப்பு என்று மத்திய அமைச்சர் திரு தோமர் கூறினார். விவசாயத் துறையில் வாழ்வாதாரம் உள்ளது. விவசாயிகளின் தேசபக்தியும் உள்ளது. ஏனென்றால் விவசாய உற்பத்தி இல்லாமல் அனைத்தும் நின்றுவிடும். விவசாயத் துறையில் பல சவால்கள் உள்ளன. மத்திய அரசு, தொழில்நுட்பத்தைப் பயன்படுத்தி, மாநிலங்களின் ஒத்துழைப்போடு வெற்றிகரமாக முன்னேறி வருகிறது. இலாபகரமான பயிர்களை நோக்கி நகர்தல், பயிர்களை பல்வகைப்படுத்துதல், விளைபொருள் விற்பனையில் இடைத்தரகர்களை ஒழித்தல் போன்ற பல சவால்கள் திட்டமிட்ட முறையில் கையாளப்பட்டு வருகின்றன.
விவசாயத் துறையில் விஞ்ஞானிகள் பல பணிகளைச் செய்துள்ளதாகவும், விவசாயிகளின் அயராத உழைப்புடன், மத்திய அரசு விவசாயிகளுக்கு ஏற்றவகையிலான பொருத்தமான கொள்கைகளால் விவசாயத்தில் முன்னெப்போதும் இல்லாத முன்னேற்றம் ஏற்பட்டுள்ளதாகவும் திரு தோமர் கூறினார்.
பெரும்பாலான விவசாய விளைபொருட்களைப் பொறுத்தவரையில், இந்தியா இன்று உலகில் முதலிடத்தில் அல்லது இரண்டாவது இடத்தில் உள்ளது. அதை நாம் அனைவரும் ஒன்றிணைந்து முன்னணிக்கு கொண்டு வர வேண்டும். இந்தியாவிடமிருந்து உணவு தானியங்கள் குறித்து உலகம் நிறைய எதிர்பார்ப்புகளைக் கொண்டுள்ளது. அதை நாம் நிறைவேற்றி வருகிறோம். எதிர்காலத்திலும் அதைச் செய்வோம். விவசாயிகளின் கடின உழைப்பு மற்றும் மத்திய அரசின் சீரிய முயற்சிகளால் வேளாண் ஆராய்ச்சி தொடர்ந்து திறன்பட நடைபெற்று வருகிறது.
வாழ்வாதாரத்திற்கு வேலைகள் அவசியம். ஆனால் அதே நேரத்தில் விவசாயத் துறையை மேம்படுத்துவதும் அவசியம். ஏனெனில் நாட்டின் 56 சதவீத மக்கள் அதை நம்பியிருக்கிறார்கள் என்றார்.
குடியரசுத் துணைத் தலைவர் செயலகம்
பிரதமரின் முத்ரா திட்டம் வரலாற்றுச் சிறப்புமிக்க புரட்சிகரமான திட்டம்: குடியரசுத் துணைத் தலைவர்
பிரதமரின் முத்ரா திட்டம் ஒரு புரட்சிகரமான திட்டம் என்றும், சமுதாயத்தின் ஒதுக்கப்பட்ட வாய்ப்புவசதிகள் இல்லாத பிரிவினருக்கு அதிகாரம் அளிப்பதை நோக்கமாக கொண்டது என்றும் குடியரசுத் துணைத் தலைவர் திரு. எம். வெங்கையா நாயுடு பாராட்டியுள்ளார். புதுதில்லியில் இன்று  பிரதமர் முத்ரா திட்டப் பயனாளிகளிடையே இத் திட்டத்தின் 3-ம் ஆண்டு நிறைவு நிகழ்ச்சியின் போது கலந்துரையாடிய குடியரசுத் துணைத் தலைவர் இத்திட்டத்தின் கீழ், சாதனைஅளவாக 12 கோடி பயனாளிகள் கடன் பெற்றுள்ளனர் என்று தெரிவித்தார்.
மக்கள் தங்கள் கால்களிலேயே நிற்பதுதான் முத்ரா திட்டத்தின் முக்கிய நோக்கம் என்று குடியரசுத் துணைத்தலைவர் கூறினார். கடன் பெற்றவர்களில் மிகப் பெரும்பான்மையானவர்கள் மீனவர்கள், கள் இறக்குவோர், நெசவாளர்கள், பொற்கொல்லர்கள், கருமான்கள் போன்ற சமுதாயத்தின் வாய்ப்புவசதிகளற்ற பிரிவைச் சேர்ந்தவர்கள் என்றும் அவர் கூறினார்.
சுயவேலைவாய்ப்பு மேம்படுவதன் அவசியத்தை வலியுறுத்திய குடியரசுத் துணைத்தலைவர் மக்கள் அனைவருக்கும் அரசே வேலைவாய்ப்புகளை வழங்க இயலாது என்றும், சுயவேலைவாய்ப்புத் திட்டங்கள் மக்கள் தங்கள் கால்களிலேயே நிற்கும் வகையில் அவர்களுக்கு அதிகாரம் அளிக்கும் என்றும் கூறினார். தொழில் முனைவோர் குறைந்த வட்டிவீதங்களில் கடன் பெறுவதற்கு முத்ரா திட்டம் வகை செய்கிறது என்றார் அவர்.
இந்தத் திட்டத்தை மக்களிடையே விழிப்புணர்வு ஏற்படுத்தித் திறம்பட அமல்படுத்தியதற்கு மத்திய அரசுக்கு அவர் பாராட்டு தெரிவித்தார்.
இந்த வரலாற்றுச் சிறப்புமிக்க திட்டம் பெண்களுக்கு மிகவும் பயனுள்ளதாக இருக்கும் என்றும் அவர்கள் தங்களது பெற்றோரையோ, கணவரையோ சார்ந்திராமல் சுயசார்புடன் வாழ இத்திட்டம் வழி வகுக்கிறது என்றார். இத்தகைய திட்டங்கள் மக்களுக்கு அதிகாரம் அளிப்பதுடன் நிதி நடைமுறைகளில் அனைவரையும் உள்ளடக்கிய நிலையை மிகத் திறம்பட அடைய உதவுகிறது என்றும் அவர் கூறினார்.
(Visitor Counter : 176